Document ID: 32011R0186

A BIZOTTSÁG 186/2011/EU RENDELETE
(2011. február 25.)
a veszélyes vegyi anyagok kiviteléről és behozataláról szóló 689/2008/EK európai parlamenti és tanácsi rendelet I. mellékletének módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a veszélyes vegyi anyagok kiviteléről és behozataláról szóló, 2008. június 17-i 689/2008/EK európai parlamenti és tanácsi rendeletre (1) és különösen annak 22. cikke (4) bekezdésére,
mivel:
(1)
Az 1998. szeptember 11-én aláírt és a Közösség nevében a 2003/106/EK tanácsi határozattal (2) jóváhagyott, a nemzetközi kereskedelemben forgalmazott egyes veszélyes vegyi anyagok és növényvédő szerek előzetes tájékoztatáson alapuló jóváhagyási eljárásáról szóló rotterdami egyezményt a 689/2008/EK rendelet hajtja végre.
(2)
A növényvédő szerek forgalomba hozataláról szóló, 1991. július 15-i 91/414/EGK tanácsi irányelv (3), a biocid termékek forgalomba hozataláról szóló, 1998. február 16-i 98/8/EK európai parlamenti és tanácsi irányelv (4) és a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről szóló, 2006. december 18-i 1907/2006/EK európai parlamenti és tanácsi rendelet (5) alapján egyes vegyi anyagokkal kapcsolatban különböző szabályozási intézkedések születtek, amelyek figyelembevétele céljából a 689/2008/EK rendelet I. mellékletét módosítani szükséges.
(3)
A klorát hatóanyagként nem került felvételre a 91/414/EGK irányelv I. mellékletébe, sem a 98/8/EK irányelv I., IA. vagy IB. mellékletébe, ennek megfelelően a klorátot peszticidként használni tilos, ezért indokolt felvenni a 689/2008/EK rendelet I. mellékletének 1. és 2. részében található vegyianyag-jegyzékekbe.
(4)
A benfurakarb, kaduzafosz, karbofurán és triciklazol hatóanyagok nem kerültek felvételre a 91/414/EGK irányelv I. mellékletébe, ennek megfelelően ezeket a hatóanyagokat peszticidként használni tilos, ezért indokolt azokat felvenni a 689/2008/EK rendelet I. mellékletének 1. és 2. részében található vegyianyag-jegyzékekbe. Az említett hatóanyagoknak az I. melléklet 1. és 2. részébe való felvételét felfüggesztették azon új, a 91/414/EGK irányelv szerinti jóváhagyási kérelem miatt, amelyet a 91/414/EGK tanácsi irányelv alkalmazására vonatkozó részletes szabályoknak az irányelv 8. cikke (2) bekezdésében említett munkaprogramban szereplő, de az irányelv I. mellékletébe fel nem vett hatóanyagok szokásos és gyorsított eljárással való értékelése tekintetében történő megállapításáról szóló, 2008. január 17-i 33/2008/EK bizottsági rendelet (6) 13. cikke alapján nyújtottak be. Az új kérelmet a kérelmezők visszavonták azzal az indokkal, hogy az I. melléklet 2. részébe való felvétel felfüggesztésének oka megszűnt. Ezért a benfurakarb, kaduzafosz, karbofurán és triciklazol hatóanyagokat indokolt felvenni a 689/2008/EK rendelet I. mellékletének 2. részében foglalt vegyianyag-jegyzékbe.
(5)
A metomil anyag hatóanyagként felvételre került a 91/414/EGK irányelv I. mellékletébe, ennek megfelelően a metomilt a „növényvédő szerek csoportjából való peszticidek” alkategóriájában többé nem tilos használni. Ezért a 689/2008/EK rendelet I. mellékletének 1. részében szereplő bejegyzést indokolt e változásnak megfelelően módosítani.
(6)
A malation anyag hatóanyagként felvételre került a 91/414/EGK irányelv I. mellékletébe, ennek megfelelően a malationt a „növényvédő szerek csoportjából való peszticidek” alkategóriájában többé nem tilos használni; a malation anyag hatóanyagként nem került felvételre a 98/8/EK irányelv I., IA. vagy IB. mellékletébe, ennek megfelelően a malationt a „más peszticid, beleértve a biocideket is” alkategóriában tilos használni. Ezért a 689/2008/EK rendelet I. mellékletének 1. részében szereplő bejegyzést indokolt e változásoknak megfelelően módosítani.
(7)
A 33/2008/EK rendelet 13. cikke alapján a flurprimidol hatóanyagra vonatkozóan új kérelem érkezett, ami új döntés meghozatalát teszi szükségessé az anyagnak a 91/414/EGK irányelv I. mellékletébe való felvételéről, ezért a flurprimidolt indokolt törölni a 689/2008/EK rendelet I. mellékletének 2. részében található vegyianyag-jegyzékből. Az I. melléklet 2. részében található vegyianyag-jegyzékbe való felvételről mindaddig nem indokolt dönteni, amíg a szóban forgó anyagnak a 91/414/EGK irányelv szerinti sorsára vonatkozó döntés ismertté nem válik.
(8)
A 689/2008/EK rendelet I. mellékletének 1. és 2. részében a parakvát hatóanyagra vonatkozóan szereplő bejegyzések nem koherensek és a kódszámok tekintetében nem kellően egyértelműek, ezért azokat a megfelelő kódszámok beillesztésével helyénvaló módosítani.
(9)
Ezért a 689/2008/EK rendelet I. mellékletét ennek megfelelően módosítani kell.
(10)
Annak érdekében, hogy a tagállamoknak és az ágazatnak elegendő ideje legyen meghozni a szükséges intézkedéseket, e rendelet alkalmazását indokolt későbbre halasztani.
(11)
Az e rendeletben előírt intézkedések összhangban vannak az 1907/2006/EK rendelet 133. cikkével létrehozott bizottság véleményével,
ELFOGADTA EZT A RENDELETET:
1. cikk
A 689/2008/EK rendelet I. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ezt a rendeletet 2011. május 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2011. február 25-én.

Labels: 3
1
20